М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ДЕВЕТМЕСЕЧИЕТО НА 2020 ГОДИНА**

**Развитие на икономическата среда**

През първото полугодие на 2020 г. брутният вътрешен продукт на страната спадна с 3,8 %. Крайното потребление нарасна с 0,6 %. Растежът бе движен от публичното потребление, докато потребителските разходи на домакинствата спаднаха поради наложените ограничителни мерки срещу COVID-19 през второ тримесечие и повишената несигурност. Инвестициите в основен капитал спаднаха с 11,2 % поради слаба частна инвестиционна активност. Износът на стоки и услуги намаля с 8,3 % за полугодието поради спад през второ тримесечие дължащ се на намаленото търсене на стоки сред основни търговски партньори и ограничения износ на транспортни и туристически услуги. Вносът на стоки и услуги спадна с 9,8 %.

Краткосрочните индикатори за трето тримесечие сочат известно възстановяване на икономиката. Индикаторът за бизнес климата продължи да нараства като се подобриха оценките за текущата ситуация в услугите. За периода юли-август промишленото производство и строителната продукция спаднаха съответно с 6,6 % и 5,6 % при намаление от над 10 % през второ тримесечие. Доверието на потребителите се подобри през трето тримесечие, но оборотите в търговията на дребно продължиха да спадат с двуцифрени темпове през юли и август.

Основните показатели на пазара на труда се характеризираха с влошаване през първата половина на 2020 г. През второто тримесечие коефициентът на икономическа активност на населението (15-64 г.) отчете намаление на годишна база от 2,1 пр.п. до 71,7 %, а коефициентът на безработица нарасна до 6,0 %. По-детайлните данни на Агенция по заетостта показват, че тенденцията на повишаване на безработните е започнала веднага след обявяването на извънредното положение в средата на март и е продължила до средата на май, след което е започнал процес на постепенно намаляване, който продължава почти без прекъсване и до края на септември. Съществен принос за ограничаване на броя на новорегистрираните безработни оказа предприетата мярка от правителството в областта на пазара на труда за подкрепа на заетостта т.н. мярка 60/40, при която правителството субсидира 60% от дължимите плащания на работодателите за работни заплати и свързаните с тях осигурителни плащания. За намаляването на броя на регистрираните безработни принос имаше относително високият брой на започналите работа на първичния пазар на труда.

Инфлацията през третото тримесечие на 2020 г., спрямо същия период на 2019 г. се сви до 0,6 %, при 1,1 % през второ тримесечие. Инфлацията за септември, спрямо съответния месец на предходната година беше 0,6 %. Поскъпването при храните достигна 4 %, а спадът в цените на енергийните стоки 8,2 %. Базисната инфлация през септември на годишна база беше 1,8 %.

Въпреки нестабилната икономическа среда, в периода януари-август 2020 г. външната позиция на страната остана стабилна. По текущата и капиталовата сметка бяха отчетени входящи парични потоци в размер на 1,8 млрд. евро, а финансовата бе балансирана при еквивалетно нарастване на активи и пасиви. През осемте месеца излишъкът по текущата сметка достигна 1,9 % от прогнозния БВП, при 2,8 % през предходната година. До юли натрупаното салдо превишаваше баланса от съответния период на 2019 г., тъй като номиналният спад на вноса изпреварваше този на износа. В резултат се наблюдаваше подобрение на търговския баланс, което предопределяше общата динамика на текущата сметка. Същевременно, поради отрицателния ефект, който ограничителните мерки имаха върху международните пътувания и транспорт, от месец март бяха регистрирани двуцифрени спадове в износа и вноса на тези услуги. Това се отрази в понижение на баланса по статията услуги. Поради високия дял на излишъка на услугите в текущата сметка през летните месеци, влошаването на баланса им имаше отрицателен ефект върху салдото по текущата сметка. Към август отрицателният принос на услугите превиши положителния от търговията със стоки, и излишъкът по текущата сметка се понижи спрямо януари-август 2019 г.

Растежът на кредита за частния сектор започна да се забавя от март, в резултат на въведените ограничителни мерки поради пандемията с COVID-19, като забавянето в края на първото тримесечие на 2020 г. беше все още слабо изразено. Кредитът за частния сектор продължи да понижава темпа си на растеж и през второ и трето тримесечие на годината. Към края на септември растежът му бе 5,9 % при 9,3 % в края на 2019 г. Растежът на кредита за нефинансови предприятия се забави до 2 % при 5,9 % в края на предходната година. Забавянето при кредитите за домакинства беше по-слабо изразено, а през септември дори беше отчетено ускорение на растежа спрямо август и той достигна 7,5 % на годишна база. Потребителските кредити бяха по-засегнатият сегмент, след като темпът им на увеличение се понижи до 6,2 %. При жилищните кредити ефектите от влошената икономическа среда и повишената несигурност продължават да бъдат слаби. Към септември годишното нарастване остава двуцифрено – 12,3 %, като спря забавянето си и запази темпа си от предходния месец при годишно нарастване от 14,5 % в края на 2019 г.

**Предизвикателства в хода на изпълнението на консолидираната фискална програма към деветмесечието на 2020 г.**

Огромните предизвикателства, които поставя развитието на кризата с пандемията от COVID-19 през настоящата година, са безпрецедентни и комплексни. Голяма част от водещите икономики отчитат спадове на реалния БВП за второто тримесечие на 2020 г. в размери без аналог за последните двадесет и пет години, откогато се води динамичен ред за показателя за ЕС. Средно за Европейския съюз, по данни на Евростат, спадът на икономиките на държавните членки за второто тримесечие на 2020 г. на годишна база спрямо второто тримесечие на 2019 г. е 13,9 на сто (сезонно изгладени данни), а за страните от еврозоната – 14,7 на сто. Всички страни от еврозоната отчитат спад в икономическото си производство, но на национално ниво той се проявява с различна сила. Според данните на Евростат, публикувани в началото на септември, икономиката на България отчита относително умерен спад за второто тримесечие на годишна база с 8,5 на сто. Очаква се през третото тримесечие да започне постепенно възстановяване, подкрепено от смекчаването на карантинните мерки и очаквано постепенно подобряване при потреблението, износа и вноса. От друга страна все още крехкото възстановяване може да бъде сериозно подкопано от евентуална втора вълна на пандемията и въвеждането на нови строги карантинни ограничения. Именно поради тази причина на този етап прогнозите за икономическото възстановяване са съпроводени с висока степен на неопределеност.

България работи в координация с Европейската комисия и другите държави членки за преодоляване на последствията от кризата, породена от пандемията, като във фокуса на предприетите мерки неизменно са предизвикателствата за секторите и политиките, пряко насочени за борба и контрол на разпространението на заразата, както и такива, насочени към облекчаване на социално-икономическите последици за икономиката и уязвими групи на населението. Укрепването на звената, непосредствено ангажирани с борбата с разпространението на пандемията, е първостепенен приоритет и цели максимално засилване на капацитета и недопускане на претоварване на здравната система. Успешното адресиране на предизвикателствата, свързани със здравните аспекти на кризата, налага мобилизиране на всички налични ресурси. Въпреки огромните усилия за разработването на терапевтични медикаменти и ваксини за борба с вируса, все още няма яснота кога ще могат да бъдат на разположение ефективни медикаменти, което да измести фокуса от медицинската част на кризата към преодоляване на последствията за икономиката.

Усилията в контекста на овладяването на социално-икономическия аспект на кризата също нямат аналог. България мобилизира значителни ресурси за реализирането на първия и втория пакет от социално-икономически мерки. Още от самото избухване на пандемията мерките за подкрепа на бизнеса и заетостта са едни от основните приоритети във водените разходни политики. Мерките за субсидирана заетост, временното намаляване на данъчни ставки и осигуряването на подкрепа за най-засегнатите от кризата сектори, увеличаването на публичните инвестиции за компенсиране на отлива при частните, социалната подкрепа за най-уязвимите групи от населението са само част от усилията за намаляване на икономическите последици от кризата. Това от своя страна поставя предизвикателства пред бюджета, с оглед обезпечаване на необходимите значителни ресурси за реализиране на тези политики.

В изключително кратки срокове след обявяването с Решение на Народното събрание от 13 март на извънредно положение на територията на цялата страна правителството изготви и внесе за одобряване спешен законопроект за изменение и допълнение на ЗДБРБ за 2020 г., който имаше за цел да посрещне и отрази най-неотложните и преки негативни ефекти от кризата в бюджетната рамка. В законопроекта бяха залегнали допускания по отношение на развитието на основните макроикономически индикатори, като прогнозите бяха изготвени при много висока степен на неопределеност по отношение мащабите и продължителността на кризата. Спешният порядък на предложените промени в разходната част позволи да бъде обезпечен ресурс за финансиране единствено на първия, най-неотложен пакет социално-икономически мерки и да се мобилизират преките ресурси, свързани със системите на първа линия в борбата с разпространението на пандемията. Мерките, планирани за реализиране чрез разходната част на бюджета и разработените финансови инструменти за финансиране чрез Българската банка за развитие, включително и ефектите от мултиплицирането на инструментите, осигуриха до 4,5 млрд. лв. за социално-икономически мерки. Заедно с това бе направен и анализ на възможностите за пренасочване на ресурс по Оперативните програми и фондовете на ЕС, който да подпомогне и допълни националните политики и мерки за преодоляване на последствията от пандемията.

Въпреки насочените безпрецедентни по размер ресурси, развитието на икономическата среда в хода на кризата очерта необходимост от спешни действия в редица сектори на икономиката и допълнителни мерки за подпомагане на най-засегнатите групи от населението. През месец юли правителството одобри втори пакет социално-икономически мерки, включително увеличение с 30 на сто на заплатите на служители, ангажирани в борбата с пандемията и администрации с ниски възнаграждения, изплащане на добавки в размер на 50 лева към пенсиите на всички пенсионери за месеците от август до октомври (в последствие бе решено мярката да бъде продължена до края на 2020 г.), насочване на разходи на НЗОК към дейностите, свързани с превенция и лечение на последствията от COVID-19, мерки за насърчаване на инвестициите, за подпомагане на туризма, за инфраструктурни обекти и други. Необходимият ресурс за обезпечаване на тези мерки в размер на около 1,2 млрд. лв. бе осигурен изцяло за сметка на преструктуриране и оптимизиране на разходите по държавния бюджет в рамките на одобрените от Народното събрание разходни ограничители в закона за бюджета за настоящата година. Поради тази причина на етапа на одобряване на мерките не се наложи изготвяне на актуализация на бюджета.

На база на наличните към месец септември 2020 г. отчетни данни и изготвени оценки за размера на усвоените средства за 2020 г. по мерките, свързани с усилията на ограничаване и овладяване на пандемията от COVID-19, както и социалните и икономическите мерки за намаляване на последствията за населението и бизнеса може да се обобщи, че по линия на националния бюджет са мобилизирани безпрецедентни по размер ресурси. Оценките сочат, че за 6-те месеца след въвеждането на извънредното положение в България и последвалата го извънредна eпидемична ситуация, и за оставащите три месеца до края на годината, са одобрени или се предвижда да бъдат одобрени мерки и фискални стимули за овладяване на пандемията от COVID-19 и последствията от нея, вкл. по линия на средствата от ЕС в общ размер на 2,8 млрд. лв. (2,4 % от прогнозния БВП), като за обезпечаване на финансовите инструменти, предоставени от Българската банка за развитие, бяха осигурени средства под формата на увеличение на капитала на банката в размер на 0,7 млрд. лв. (0,6 % от БВП).

**Необходимост от нова актуализация на ЗДБРБ за 2020 г.**

Важен приоритет, допълващ мерките, свързани с усилията за борба с пандемията и за намаляване на негативните социално-икономически последствия, са инвестициите в публична инфраструктура, които имат за цел, от една страна, да компенсират частично очертаващия се спад при инвестициите в останалите сектори на икономиката, и от друга - целят запазване на работни места. При прогнозираното рязко забавяне на икономиката през настоящата година и потенциално навлизане в рецесия поради ефектите от кризата с пандемията в България, повишаването на публичните инвестиции ще окаже положителен ефект върху растежа по канала на разходите за крайното потребление, който допълнително ще се подсили от мултипликаторите чрез веригата от изпълнители, доставчици на материали и работници, които са предимно местни за икономиката субекти. В тази връзка правителството е поело ясен ангажимент, че в условията на криза няма по никакъв начин да намали планираните разходи за строителство на инфраструктурни проекти. В продължение на тази политика се предвижда и осигуряването на допълнителен ресурс за капиталови разходи за настоящата година, което да надгради одобрените вече пакети социално-икономически мерки за преодоляване на последствията от пандемията и да ускори строителството на ключови инфраструктурни обекти и съоръжения.

От страна на приходите към деветмесечието на 2020 г. не се наблюдава изоставане спрямо актуализираните разчети от април при основните данъци. Тук следва да уточним, че за последното тримесечие на годината оценките са изготвени при допускане за запазване на по-меки мерки за борба с пандемията и липса на втора за годината строга карантина. След периода на изразен спад при постъпленията в частта на ДДС и акцизи през второто тримесечие последваха месеци на постепенно възстановяване, като в годишен план се очаква постъпленията да бъдат близки до планираните в разчетите от пролетта. В частта на преките данъци постъпленията от ДДФЛ бяха по-слабо засегнати от негативните ефекти от пандемията, като към края на деветмесечието те дори отчитат минимален ръст спрямо същия период на 2019 г. Положителен ефект върху постъпленията от тези данъци оказа и приложената веднага след избухването на пандемията мярка за субсидирана заетост, придобила популярност като „60/40“, която спомогна голяма част от работодателите да задържат своите служители и работници. ***При неданъчните приходи към момента се прогнозира неизпълнение на годишните разчети в общ размер на около 0,9 млрд. лв***., като основната част от него се дължи на изместването за 2021 г. на заплащането на еднократно първоначално концесионно възнаграждение за възлагане на концесия за „Летище - София“ ЕАД. Съгласно подписания договор със спечелилия процедурата оператор се очаква сумата от еднократното първоначално концесионно възнаграждение в размер на 660,0 млн. лв. да постъпи през 2021 г., с което в същия размер няма да бъдат изпълнени планираните постъпления по държавния бюджет за 2020 г. Освен това, на база на изготвени разчети се прогнозира и неизпълнение на приходите в частта на постъпленията от такси по държавния бюджет, което се дължи на по-ниски от планираните постъпления от ТОЛ такси за годината. ***Предвид значителния размер на прогнозираното неизпълнение на постъпленията в частта на неданъчните приходи и липсата на възможност за предприемане на компенсиращи мерки в изпълнение на чл. 27, ал. 2 на ЗПФ в такъв размер, се налага да бъде предложена промяна в разчетите по ЗДБРБ за 2020 г.***

Значителните по размер ресурси, насочени за преодоляване на негативните последствия от пандемията, изчерпаха наличните възможности за преструктуриране и обезпечаване на приоритетни разходи в рамките на утвърдените разходни тавани с актуализираните разчети към ЗДБРБ за 2020 г. от пролетта. Поради тази причина, отчитайки прогнозираното неизпълнение на неданъчните приходи по държавния бюджет и следвайки стратегията за подкрепа на икономиката чрез ръст на публичните инвестиции и потребление, правителството предлага да бъде направена нова актуализация на разчетите по приходите и разходите по държавния бюджет за 2020 г., която да бъде обсъдена в контекста и на планираните политики с проекта на Актуализираната средносрочна бюджетна прогноза 2021-2023 г.

**Проект на актуализация на ЗДБРБ за 2020 г., внесен с Актуализираната средносрочна бюджетна прогноза 2021-2023 г.**

С Решение на Министерския съвет №778 от 29 октомври 2020 г. правителството одобри и внесе за разглеждане в Народното събрание проекта на ЗДБРБ за 2021 г., както и Актуализирана средносрочна бюджетна прогноза 2021-2023 г. В преходните и заключителните разпоредби на законопроекта са предложени промени в разчетите по ЗДБРБ за 2020 г., с които се предвижда, от една страна, намаление на неданъчните приходи по държавния бюджет в нетен размер на 895 млн. лв., и от друга, увеличение на разходите по държавния бюджет в размер на 840,7 млн. лв.***, с което бюджетното салдо по държавния бюджет за годината се предвижда да бъде отрицателно в размер на 5 187,2 млн. лв. (4,4 % от прогнозния БВП).*** Изготвените разчети за основните параметри по консолидираната фискална програма предвиждат бюджетното салдо по консолидираната фискална програма да бъде отрицателно в размер на **5 249,5 млн. лв.** или **4,4 на сто от прогнозния БВП**.

# Основни показатели по консолидираната фискална програма[[1]](#footnote-2) за деветмесечието на 2020 г.

Изпълнението на основните показатели по консолидираната фискална програма за деветмесечието на 2020 г. е представено в следната таблица:

***Таблица[[2]](#footnote-3) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2020 г.[[3]](#footnote-4)** | **Отчет към 30.09.2020 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **44 392,7** | **32 415,5** | **30 384,2** | **2 031,3** | **73,0%** |
|  Данъчни приходи | 34 915,9 | 25 990,6 | 25 990,6 | 0,0 | 74,4% |
|  Неданъчни приходи | 6 782,7 | 4 311,2 | 4 301,1 | 10,1 | 63,6% |
|  Помощи и дарения | 2 694,2 | 2 113,8 | 92,5 | 2 021,2 | 78,5% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **47 906,6** | **31 544,1** | **29 395,0** | **2 149,1** | **65,8%** |
|  Нелихвени | 45 564,0 | 30 099,2 | 27 950,1 | 2 149,1 | 66,1% |
|  Текущи | 38 960,3 | 27 352,2 | 26 488,0 | 864,2 | 70,2% |
|  Предоставени тек. и капит. трансфери за чужбина | 29,5 | 30,8 | 17,4 | 13,4 | 104,6% |
|  Капиталови | 6 574,2 | 2 716,2 | 1 444,7 | 1 271,5 | 41,3% |
|  в т.ч. нетен прираст на държавния резерв | 19,2 | -0,3 | -0,3 |  |  |
|  Лихвени | 724,9 | 553,9 | 553,9 |  | 76,4% |
|  Резерв за неотложни и непредвидени разходи | 220,3 |   |  |  |   |
|  Вноска за общия бюджет на ЕС | 1 397,4 | 890,9 | 890,9 |  | 63,8% |
| Трансфери - нето |  |  | -504,3 | 504,3 |  |
| **БЮДЖЕТНО САЛДО** | **-3 513,8** | **871,4** | **484,9** | **386,5** |  |

* + **Приходите, помощите и даренията по консолидираната фискална програма** (КФП) към края надеветмесечието на 2020 г. са в размер на **32 415,5 млн. лв.,** което представлява 73,0 % от годишните разчети към ЗДБРБ за 2020 г. Съпоставени със същия период на предходната година, те намаляват номинално с 383,5 млн. лв. При данъчните и неданъчните приходи се наблюдава спад със 750,3млн. лв. (2,4 %), а постъпленията от помощи и дарения (основно грантове по програмите и фондовете на ЕС) са повече с 366,8 млн. лв. (21,0 %), сравнени с края на септември 2019 година.

Общата сумана ***данъчните постъпления*** (вкл. приходите от осигурителни вноски) са в размер на ***25 990,6 млн. лв****.*, което представлява 80,2 % от общите постъпления по КФП за периода. Постъпленията в групата представляват 74,4 % от разчета за годината и намаляват номинално със 105,6 млн. лв. (0,4 %) спрямо отчетените към септември 2019 година. Приходите в частта на *преките данъци* възлизат на 4 607,3 млн. лв., което представлява 70,0 % от разчета за 2020 г. Съпоставени със същия период на 2019 г., преките данъци намаляват с 1,1 % (52,9 млн. лв.). Приходите от *косвени данъци* са в размер на 12 401,7 млн. лв., което представлява 76,0 % от годишния разчет. Съпоставени с деветмесечието на 2019 г., косвените данъци намаляват с 2,8 % (356,9 млн. лв.). Постъпленията от *други данъци* (включват други данъци по ЗКПО, имуществени данъци и др.) са 941,9 млн. лв., което представлява 77,9 % от разчетите към ЗДБРБ за 2020 г. и сравнени със същия период на 2019 г. се увеличават с 1,5 % (14,2 млн. лв.). Приходите от ***социалноосигурителни и здравни вноски*** към 30.09.2020 г. са в размер на 8 039,7 млн. лв. или 74,4 % от планираните за годината, като спрямо същия период на предходната година нарастват с 290,0 млн. лева. (3,7 %).

***Неданъчните приходи*** са в размер на ***4 311,2 млн. лв.*,**което представлява63,6 %отгодишните разчети.

Постъпленията от ***помощи*** ***и дарения*** от страната и чужбина (основно помощи от фондовете на ЕС) към септември 2020 г. са в размер на **2 113,8 млн. лв.**

* **Разходите по консолидираната фискална програма** (вкл. вноската на Република България в общия бюджет на ЕС) към 30.09.2020 г. **са в размер на 31 544,1 млн. лв.**, което е 65,8 % от годишните разчети. За сравнение разходите по КФП към септември 2019 г. бяха в размер на 31 534,8 млн. лв. При съпоставката на общо разходите и капиталовите разходи със същия период на предходната година следва да се има предвид ефекта в 2019 г. от извършените разходи по реализирането на проекта за придобиване на нов тип боен самолет за българските ВВС, които са с еднократен характер. Разходите за деветте месеца на 2020 г. са близки по размер спрямо същия период на предходната година. Съпоставено с деветмесечието на предходната година се отчита номинално намаление основно в частта на капиталовите разходи поради посочения по-горе базов ефект в 2019 г., докато нарастване има при социалните плащания, разходите за персонал, разходите за субсидии и други. При разходите за персонал се наблюдава нарастване основно във връзка с увеличение с 10 на сто на средствата за заплати, възнаграждения и осигурителни вноски на заетите в бюджетния сектор и поредната стъпка на увеличение на възнагражденията в сектор „Образование“. Освен това, през месеците след март са отчетени и разходите, свързани с изплащането на добавка към възнагражденията на медицинския персонал и другите заети на първа линия в борбата със заразата с COIVID-19, както и увеличението с 30 % на възнагражденията на администрациите, ангажирани в борбата с пандемията и на такива с изостанало ниво на възнаграждения. При социалните и здравноосигурителните разходи най-голям ръст спрямо предходната година се отчита при разходите за пенсии, поради базов ефект при разходите за пенсии от увеличението им от юли 2019 г., новото увеличение на пенсиите с 5,7 % от 1.07.2020 г., включително на минималната пенсия от 219,43 лв. на 250 лв. и изплатените добавки в размер на 50 лева към пенсиите на всички пенсионери за месеците август и септември. Здравноосигурителни плащания също отчитат ръст, което е свързано с осигурените за настоящата година със ЗБНЗОК за 2020 г. по-високи разходи в размер на близо 350 млн. лв. по бюджета на НЗОК. По-високи са и социалните обезщетения и помощи, в т.ч. и разходите на фонд „Безработица“ на ДОО, които са свързани с преодоляване на негативните ефекти от кризата върху пазара на труда и заетите, вкл. разходите по мярката „60/40“. По тази мярка към края на септември 2020 г. са изплатени 320,6 млн. лв., с което са запазени близо 277 хил. работни места.

***Нелихвените разходи*** са в размер на 30 099,2 млн. лв., което представлява 66,1 % от годишния разчет. *Текущите нелихвени разходи* са в размер на 27 352,2 млн. лева. *Капиталовите разходи* (вкл. нетния прираст на държавния резерв) възлизат на 2 716,2 млн. лева. *Предоставените текущи и капиталови трансфери за чужбина* са в размер на 30,8 млн. лева. ***Лихвените плащания*** са в размер на 553,9 млн. лв. (76,4 % от планираните за 2020 година).

* **Частта от вноската на Република България в общия бюджет на ЕС**, изплатена към 30.09.2020 г. от централния бюджет, възлиза на **890,9** млн. лв., което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г., в т.ч.:
* ресурс на база брутен национален доход – 575,6 млн. лв.;
* ресурс на база данък върху добавената стойност – 133,2 млн. лв.;
* корекция за Обединеното кралство – 48,1 млн. лв.;
* традиционни собствени ресурси (мита) – 127,9 млн. лв.;
* участие във финансиране на брутното намаление за Нидерландия, Швеция и Дания – 6,1 млн. лв.

**Бюджетното салдо** по консолидираната фискална програма към септември 2020 г. е **положително** в размер на **871,4 млн. лв.** (0,7 % от прогнозния БВП) и се формира от превишение на приходите над разходите по националния бюджет в размер на 484,9 млн. лв. и по европейските средства в размер на 386,5 млн. лева.

* **Общият размер на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за деветмесечието на 2020 г. е **3 698,5 млн. лв. Нетните постъпления от ЕС към 30.09.2020 г.** (касови постъпления от ЕС, намалени с вноската в общия бюджет на ЕС) са положителни в размер на **2 807,6 млн. лева**.
	+ - **Фискалният резерв[[4]](#footnote-5)** към 30.09.2020 г. е **13,53 млрд. лв**., в т.ч. 13,49 млрд. лв. депозити на фискалния резерв в БНБ и банки и 0,04 млрд. лв. вземания от фондовете на Европейския съюз за сертифицирани разходи, аванси и други.
1. **Изпълнение на държавния бюджет[[5]](#footnote-6) към септември 2020 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

 **Таблица[[6]](#footnote-7) №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2020 г.[[7]](#footnote-8)** | **Отчет** **септември 2020 г.** | **Изпълнение спрямо закон 2020 г.** |
| **Общо приходи, помощи и дарения** | **26 040,8** | **18 700,9** | **71,8%** |
|  -Данъчни приходи | 23 026,0 | 17 128,7 | 74,4% |
|  Корпоративни данъци | 2 487,4 | 1 517,4 | 61,0% |
|  ДДФЛ | 4 074,6 | 3 079,6 | 75,6% |
|  ДДС | 10 640,4 | 8 108,6 | 76,2% |
|  Акцизи  | 5 450,0 | 4 101,9 | 75,3% |
|  Данък в/у застрахователните премии | 44,2 | 34,6 | 78,2% |
|  Мита и митнически такси | 187,4 | 156,6 | 83,6% |
|  Други данъци | 142,1 | 130,0 | 91,5% |
|  -Неданъчни приходи | 3 014,8 | 1 554,8 | 51,6% |
|  -Помощи и дарения | 0,0 | 17,3 |   |
|  **Разходи, трансфери и вноска в бюджета на ЕС** | **29 492,3** | **19 183,0** | **65,0%** |
|  ***-Нелихвени разходи*** | 13 653,6 | 7 992,2 | 58,5% |
|  Текущи  | 10 717,6 | 7 072,6 | 66,0% |
|  Предоставени тек. и капит. трансфери за чужбина | 28,5 | 17,3 | 60,6% |
|  Капиталови | 2 907,6 | 902,4 | 31,0% |
|  ***-Лихви*** | 691,6 | 525,9 | 76,0% |
|  По външни заеми | 433,0 | 373,4 | 86,2% |
|  По вътрешни заеми | 258,6 | 152,5 | 59,0% |
|  ***- Резерв за непредвидени и неотложни разходи***[[8]](#footnote-9) | 81,1 |  |  |
|  ***-Трансфери за др. бюджети - нето*** | 13 668,5 | 9 774,0 | 71,5% |
|  ***- Вноска в бюджета на ЕС*** | 1 397,4 | 890,9 | 63,8% |
| **Бюджетен баланс** | **-3 451,5** | **-482,2** |  |

* **Приходи по държавния бюджет**

Общият размер на **приходите, помощите и даренията по държавния бюджет** към септември 2020 г. е **18 700,9 млн. лв.**, което представлява 71,8 % изпълнение на разчетите по ЗДБРБ за 2020 година.

* **Данъчни приходи**

Размерът на **данъчните постъпления по държавния бюджет** към септември 2020 г. е **17 128,7 млн. лв**., което представлява 74,4 % изпълнение на годишните разчети. В сравнение със същия период на 2019 г. постъпленията в групата намаляват с 410,1 млн. лв. (2,3%).

* **Преки данъци**

Приходите в групата на **преките данъци** са в размер на**4 597,0 млн. лв**. или 70,1 % от планираните за годината, като съпоставени със същия период на предходната година намаляват с 50,6 млн. лв. (1,1 %). Приходите от ***корпоративни данъци*** към септември 2020г. са в размер на 1 517,4 млн. лв. или 61,0 % от годишния план. Спрямо същия период на предходната година постъпленията намаляват със 150,8 млн. лв. (9,0 %). Забавяне при постъпленията в тази група данъци се отчита основно при корпоративния данък от нефинансови предприятия, като намалението е с 9,7 % на годишна база. Приходите от данък върху дивидентите, ликвидационните дялове и доходите на местни и чуждестранни юридически лица се повишават с 5,8 млн. лв. (10,9 %) спрямо периода януари-септември 2019 година.

Приходите от корпоративен данък се обуславят и от възможността за промяна на авансовите вноски, направени от нефинансовите и финансовите институции през годината, дължимия годишен корпоративен данък, по реда на чл. 88 от ЗКПО и първоначалното деклариране на тримесечни авансови вноски по чл. 87а, ал. 2 и 3 от ЗКПО, което също влияе на размера на постъпленията за 2020 година.

Приходите от **данъци върху доходите на физически лица** са в размер на **3 079,6 млн. лв.** или 75,6 % от заложените в разчета за годината. Тези приходи са със 100,3 млн. лв. повече (3,4 %), спрямо същия период на предходната година. Върху размера на данъчните постъпления от ДДФЛ основно влияние има развитието на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании, провеждани от НАП. От друга страна, разпространението на заразата от коронавирус COVID-19 доведе до икономическа криза в световен мащаб. В България също се отчита намаление на активността в редица икономически сектори. Много предприятия бяха пряко или косвено засегнати от създалата се безпрецедентна ситуация, което оказва негативно влияние върху заетостта и трудовите възнаграждения на работещите и съответно върху приходите от ДДФЛ. Същевременно, приетите от правителството мерки за преодоляване на разпространението и за лечение на COVID-19 и мерките за минимизиране на отрицателните последици за бизнеса и заетостта оказват положително влияние върху постъпленията от този данък.

*По трудови правоотношения* приходите от данъка към септември 2020 г. са 2 541,8 млн. лв., 75,4 % от годишните разчети. Тези приходи са със 128,8 млн. лв. повече (5,3 %), в сравнение със същия период на предходната година. Върху размера на постъпленията влияние оказват: увеличението на минималната работна заплата за страната от 01.01.2020 г.; увеличението на минималните осигурителни прагове за 2020 г.; увеличението на заплатите на служителите в държавната администрация с 10 % от 01.01.2020 г.; увеличението на заплатите на педагогическия персонал от началото на 2020 г.; промените в броя на наетите лица и заплащането на труда, промените в нивото на безработица и приетите от правителството мерки за преодоляване разпространението и за лечение на COVID-19 и мерките за минимизиране на отрицателните последици за бизнеса и заетостта, които включват: увеличение на средствата за извънреден труд (медицински персонал, полицейски органи и др.); допълнителни възнаграждения на медицинския и немедицинския персонал, ангажиран с пациенти, заболели с коронавирус и рискови пациенти; мярката „60/40”, чрез която държавата поема изплащането на 60 на сто от осигурителния доход и дължимите осигурителни вноски за сметка на осигурителя; увеличение на минималния месечен осигурителен доход за работещите в секторите „Хотелиерство“ и „Ресторантьорство“; увеличение на разходите за персонал с 30 % от август в 28 администрации, които са натоварени с дейности по овладяване на пандемията и последствията от COVID-19, включително и служители на първа линия, чиито задължения включват обслужване и контрол „на терен“, с пряк контакт с други лица.

*По извънтрудови правоотношения (свободни професии, граждански договори и др.)* приходите от данъка към септември 2020 г. са в размер на 279,0 млн. лв., което е 75,2 % от годишния разчет. За отчетния период на 2020 г. са постъпили с 27,4 млн. лв. по-малко приходи (9,0 %) спрямо края на септември 2019 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 254,1 млн. лв., 78,1 % от годишния разчет. За отчетния период са постъпили с 0,7 млн. лв. по-малко (0,3 %) спрямо края на септември 2019 година.

Постъпленията от *окончателния данък върху приходите от лихви от депозити на физическите лица* са в размер на 4,7 млн. лева.

* **Косвени данъци**

Приходите от **косвени данъци** към септември 2020 г. са в размер на **12 401,7 млн. лв**. или 76,0 % от годишния разчет.

**Приходите от ДДС** са в размер на **8 108,6** **млн. лв.,** което представлява 76,2 % от планираните със ЗДБРБ за 2020 година. Съпоставено с края на септември 2019 г., приходите от ДДС намаляват с 307,9 млн. лв. (3,7 %) поради намалената стопанска активност и влошените макроикономически показатели за потребление, внос, износ, вследствие от въведените ограничителни мерки, свързани с разпространението на COVID-19, както и спада на цената на суровия петрол, курса на щатския долар и други. Тези фактори се отразяват основно при постъпленията от ДДС от внос.

Нетният размер на приходите от *ДДС от внос* към септември 2020 г. е 2 549,4 млн. лева., като намаляват с 637,6 млн. лв. (20,0 %), в сравнение със същия период на 2019 г. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото и други. Освен това влияние върху постъпленията от ДДС от внос оказва и въведената законодателна промяна за възможност за отложено начисляване на ДДС - след 01.07.2019 г. бе въведена възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим за периода януари-септември 2020 г. е неначислен ДДС при внос в размер на 817,4 млн. лева. Стоките с най-значителен дял в прилагането на този режим са следните: стоки от глава „Руди, шлаки и пепели“ – 528,5 млн. лв. и стоки от глава „Мед и изделия от мед“ – 98,6 млн. лв. Общо 63 икономически оператори са се възползвали от възможността да отложат начисляването на ДДС.

Постъпленията от *ДДС при сделки в страната (нето)* към септември 2020 г. възлизат на 5 559,2млн. лв. и нарастват с 329,7 млн. лв. (6,3 %) спрямо същия период на предходната година. Невъзстановеният данъчен кредит на фирми към 30.09.2020 г. е в размер на 123,4 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **4 101,9 млн. лв**., което е 75,3 % от планираните със ЗДБРБ за 2020 г.

Нетните постъпления от акциз са от следните основни стокови групи: тютюневи изделия (51,9 %); горива (42,2 %); алкохолни напитки и пиво (5,2 %) и други акцизни стоки – електрическа енергия, въглища и кокс (0,7 %). Постъпления от акциз към септември 2020 г. по основни стокови групи, са както следва:

* *Акцизите от тютюневи изделия* възлизат на 2 130,6 млн. лева;
* *Акцизите от горив*а са в размер на 1 729,7 млн. лева;
* *Акцизите от алкохолни напитки и пиво*  възлизат на 212,3 млн. лева;
* *Приходите от други акцизни стоки - електрическа енергия, въглища и кокс* – възлизат на 29,3 млн. лева.

**Приходите от данък върху застрахователните премии** са в размер на **34,6 млн. лв**., при планирани за годината 44,2 млн. лева.

**Постъпленията от** **мита** възлизат на **156,6 млн. лв**. или 83,6 % от планираните със ЗДБРБ за 2020 г., като заемат 0,9 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 16,0 млн. лв. (9,3 %) по-малко. Основна причина за отчетения спад са наложените в национален и световен мащаб ограничителни мерки във връзка с разпространението на COVID-19 и произтеклото от това влошаване на показателите за внос, износ и слаба икономическата активност. ***Намаление в постъпленията от мита*** към 30.09.2020 г. се отчита при следните групи стоки: „Пластмаси и пластмасови изделия“ - приходите са с 3,0 млн. лв. (20,3 %) по-малко спрямо същия период на 2019 г.; „Чугун, желязо и стомана“ - за деветмесечието на 2020 г. постъпленията намаляват с 2,6 млн. лева (83,0 %), в сравнение с края на септември 2019 г.; „Електрически машини и апарати, електроматериали и техните части; апарати за записване или възпроизвеждане на звук, апарати за записване или възпроизвеждане на телевизионен образ и звук и части и принадлежности за тези апарати“ - спадът е в размер на 2,2 млн. лв. (15,4 %) спрямо постъпленията към септември 2019 г.; „Алуминий и изделия от алуминий“ – постъпленията са с 1,9 млн. лв. (17,5 %) по-малко на годишна база; „Автомобилни превозни средства, трактори, мотоциклети и велосипеди и други сухопътни превозни средства, техните части и принадлежности“ - спад с 1,6 млн. лв. (10,4 %) спрямо същия период на 2019 г. и „Торове“ – отчетен е спад с 1,5 млн. лв. (28,3 %) на годишна база. В зависимост от произхода на внасяните стоки, най-голям е делът на приходите от мита при внос на стоки от Китай, като към края на септември 2020 г. постъпленията възлизат на 82,1 млн. лв. и са с 4,8 % по-малко спрямо същия период на 2019 година. Те формират 52,8 % от общия обем на митата за периода. На второ място по приходи от мита е вносът на стоки с произход Русия, които са в размер на 16,9 млн. лв. и отчитат намаление с 15,2 % на годишна база. Тези постъпления имат относителен дял от 10,8 % от всички мита. Следват приходите от мита при внос на стоки с произход САЩ, които възлизат на 7,8 млн. лв., като спадат с 0,2 % и представляват 5,0 % от всички мита. Приходите от внос на стоки с произход Малайзия са в размер на 5,3 млн. лв. към края на септември 2020 г. и отчитат повишение с 84,1 % на годишна база. Тези постъпления имат относителен дял от 3,4 % от всички мита. Следват приходите от мита за стоки от Япония в размер на 4,4 млн. лв., като намаляват с 28,0 % и формират 2,8 % от всички мита. Приходите от внос на стоки с произход Еквадор са в размер на 4,4 млн. лв. към края на септември 2020 г. и отчитат спад със 7,6 % на годишна база. Тези постъпления имат относителен дял от 2,8 % от всички мита.

* **Други данъци**

Постъпленията от **други данъци** по държавния бюджет към края на септември 2020 г. са в размер на **130,0 млн. лв.** или 91,5 % от планираните със ЗДБРБ за 2020 година. В сравнение със същия период на предходната година приходите от тази група данъци са с 2,6 млн. лв. (1,9 %) по-малко.

* **Неданъчни приходи**

Отчетените **неданъчни приходи** по държавния бюджет към септември 2020 г. са в размер на **1 554,8 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи и дарения**

Постъпилите **помощи** **и дарения** по държавния бюджет към септември 2020 г. са в размер на **17,3 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към септември 2020 г. е **19 183,0 млн. лв**. или 65,0 % от предвидените със ЗДБРБ за 2020 година.

**Разходи, трансфери за други бюджети и вноска в бюджета на ЕС**

**към септември 2019 г. и 2020 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към септември 2020 г. са в размер на **7 992,2 млн. лв**., което представлява 58,5 % от годишния разчет. Съпоставени с данните към септември 2019 г., нелихвените разходи намаляват с 1 130,8 млн. лв. (12,4 %). През месец август 2019 г. бе извършен разход по бюджета на Министерството на отбраната за инвестиционен проект „Придобиване на нов тип боен самолет“ за Военновъздушните сили на Република България, което има еднократен ефект в 2019 г. Поради тази причина при съпоставката на разходите за деветте месеца на 2020 г. със същия период на предходната година се отчита намаление на разходите, основно в частта на капиталовите разходи по държавния бюджет.

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 4 219,5 млн. лв. или 73,0 % от планираните за 2020 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 1 178,7 млн. лв. или 48,0 % от планираните за годината. Социалните разходи (вкл. разходите за стипендии) са в размер на 904,8 млн. лв. или 64,7 % от предвидените за годината и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 17,3млн. лв. Разходите за субсидии са в размер на 769,6 млн. лв. или 71,3 % от планираните за годината. От тях 130,8 млн. лв. са субсидиите за „БДЖ – Пътнически превози” ЕООД; 129,8млн. лв. (в т. ч. 2,6 млн. лв. за предотвратяване на последици от стихийни бедствия - ПМС № 250/04.09.2020 г.) са субсидиите за Национална компания „Железопътна инфраструктура” и 40,9млн. лв. (в т. ч. 14,8 млн. лв. са допълнителни субсидии по ПМС 114/28.05.2020 г.) за „Български пощи” ЕАД. Към края на месец септември 2020г. ДФ „Земеделие“ e изплатил субсидии в общ размер на 186,6 млн. лв., от които 91,7 млн. лв. държавна помощ; 75,6 млн. лв. преходна национална помощ за тютюн; 15,8 млн. лв. преходна национална помощ за сектор „Животновъдство“ и 3,4 млн. лв. средства за ДДС по схеми „Училищен плод“ и „Училищно мляко“. Капиталовите разходи (вкл. нетния прираст на държавния резерв) по държавния бюджет възлизат на 902,4 млн. лева.

* + **Просрочени задължения**

Към 30.09.2020 г. просрочените задължения на централно и местно правителство са в размер на **218,9 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **81,0 млн. лева.** Спрямо отчетените в края на 2019 г. те намаляват със 7,3 млн. лева. В обхвата на държавния бюджет по-значими проблеми с наличие на просрочени задължения има при няколко министерства. С най-значими просрочени задължения по държавния бюджет са: Министерство на земеделието, храните и горите – 15,4 млн. лв. (намаление с 1,3 млн. лв. спрямо просрочията в края на 2019 г.); Министерство на вътрешните работи – 14,3 млн. лв. (увеличение с 9,9 млн. лв. спрямо отчетените в края на 2019 г.); Министерство на отбраната – 2,1 млн. лв., в т.ч. 1,4 млн. лв. на ВМА (просрочените задължения са близки до отчетените в края на 2019 г.), и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при: Българската национална телевизия – 29,8 млн. лв. (увеличение с 3,7 млн. лв. спрямо отчетените в края на 2019 г.), в т.ч. 27,7 млн. лв. просрочени задължения към доставчици в страната; държавните висши училища – 11,0 млн. лв. (увеличение с 4,4 млн. лв. спрямо отчетените в края на 2019 г., като включват задължения за внасяне на данъци, вноски, такси и административни санкции и задължения към доставчици); Българското национално радио – 2,0 млн. лв. (намаление с 0,2 млн. лв. спрямо отчетените в края на 2019 г.), от които 1,6 млн. лв. са просрочени задължения към доставчици.

Просрочените задължения по **бюджетите на общините** към 30.09.2020 г. са в размер на **137,9 млн. лв.,** като спрямо края на 2019 г. се отчита намаление с 33,8 млн. лева. С най-голям относителен дял в просрочените задължения по бюджетите на общините към края на месец септември 2020 г. са просрочените задължения към доставчици, които са в размер на 108,5 млн. лева. В делегираните от държавата дейности просрочените задължения са в размер на 1,8 млн. лева.

В системата на **НЗОК** към 30.09.2020 г. няма просрочени задължения.

Извън обхвата на консолидираната фискална програма, сериозен продължава да бъде проблемът с просрочията на лечебните заведения за болнична помощ (държавни и общински болници – търговски дружества). Към 30.09.2020 г. размерът на просрочените задължения е 159,3 млн. лв., от които 127,7 млн. лв. са на държавните болници и 31,6 млн. лв. са на общинските болници. Спрямо отчетените просрочени задължения към 31.12.2019 г. се отчита увеличение с 36,2 млн. лв. (със 129 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2020 г. са утвърдени 181,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2020 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 145,0 млн. лева. Усвоените средства за деветмесечието на 2020 г. са в размер на 127,2 млн. лв. или 87,7 на сто от годишния план. Същите са предоставени в съответствие с утвърдения от министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2020 г. средства за субсидиране на превоза на пътниците по нерентабилни линии във вътрешноградския транспорт и транспорта в планински и други райони са в размер на 36,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През деветмесечието на 2020 г. усвоените средства са в размер на 25,1 млн. лв. или 69,8 на сто от разчета за годината.

За **капиталови трансфери** от централния бюджет за нефинансови предприятия със ЗДБРБ за 2020 г. са предвидени **380,0 млн. лева.** Преведените и усвоени средства към 30.09.2020 г. са в размер на **160,1 млн. лв.** или 42,1 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2020 г. от държавния бюджет за компанията е предвиден капиталов трансфер в размер на 120,0 млн. лева. Усвоените средства за деветмесечието на 2020 г. са в размер на 87,3 млн. лв. или 72,8 на сто от годишния разчет. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2020 г. са в размер на 139,0 млн. лева. Усвоените средства за деветмесечието на 2020 г. са в размер на 52,1 млн. лв. или 37,5 на сто от утвърдения годишен план. Средствата са предназначени за планов заводски (среден и капитален) ремонт на пътнически вагони, подемен ремонт на електрически локомотиви и закупуване на нов подвижен състав;
	+ *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2020 г. средства са в размер на 111,0 млн. лева. За деветмесечието на 2020 г. са усвоени средства в размер на 19,3 млн. лв. или 17,4 на сто от годишния план;
* През 2020 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2020 г. за тези програми са предвидени 10,0 млн. лева. За деветмесечието на 2020 г. са усвоени 1,3 млн. лв. или 13,2 на сто от годишния план.

**Други разходи по централния бюджет** предназначени за:

* *Компенсиране на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства са общо в размер на 118,8 млн. лв., от които 45,0 млн. лв. за пътувания с вътрешноградския транспорт и междуселищния автомобилен транспорт, 44,0 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,8 млн. лв. за превоз на служители, ползващи право на безплатно пътуване при изпълнение на служебните си задължения, и 13,0 млн. лв. за пътувания с железопътния транспорт. Усвоените средства за деветмесечието на 2020 г. са общо в размер на 68,2 млн. лв. или 57,4 на сто от годишния разчет.

Усвоените средства към 30.09.2020 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 381 от 2019 г. за изпълнението на държавния бюджет на Република България за 2020 г., са както следва:

- компенсации за пътувания с железопътния транспорт в размер на 3,5 млн. лв., което е 27,2 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 64,7 млн. лв., което е 61,1 на сто от утвърдения годишен план.

Усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за деветмесечието на 2020 г., диференцирани по групи правоимащи лица и размер на намалението спрямо редовната цена, са както следва:

- 23,0 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е 52,2 на сто от утвърдения годишен план;

- 41,7 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 67,4 на сто, в това число:

* 29,1 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 64,6 на сто спрямо утвърдения годишен план;
* 12,6 млн. лв. за превоз на служители, ползващи право на безплатно пътуване при изпълнение на служебните си задължения, което е 75,1 от годишния план.
* **Разходи за лихви**

**Лихвените плащания** по държавния бюджет към 30.09.2020 г. са в общ размер на **525,9 млн. лв**. или 76,0 % от предвидените в годишните разчети.

Разходите за **лихви по външни заеми** са в размер на **373,4 млн. лв.,** в т.ч. 351,8 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 21,7 млн. лв. (от които 1,7 млн. лв. са по заемите с краен бенефициент търговско дружество).

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет към септември 2020 г. са в размер на **152,5  млн. лв.** и представляват лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 170,0 млн. лв. Реализираните при аукционите премии над номинала от емисии ДЦК към 30.09.2020 г. (отчетени в намаление на разходите за лихви по вътрешния дълг) са в размер на (-17,6) млн. лева.

* **Нетният размер на трансферите по държавния бюджет**  към септември 2020 г. е **9 774,0 млн. лв.,** в т.ч.:
* бюджетните взаимоотношения  с  общините  включват  нето трансфери и временни безлихвени заеми в  размер  на 3 500,1 млн. лв., от които субсидии от централния бюджет в размер на 3 197,6 млн. лв., други целеви трансфери от централния бюджет в размер на 92,2 млн. лв., нетни трансфери от/за други бюджети в размер на 211,7 млн. лв., възстановени трансфери от предходни години в централния бюджет – 3,4 млн. лв. и временни безлихвени заеми – 2,1  млн. лева;
* на социалноосигурителните фондове (нето) – 5 266,3 млн. лв.,което представлява 71,6 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 615,6 млн. лв., 80,9 % от годишния разчет.
* Частта от **вноската на Република България в общия бюджет на ЕС,** изплатена към 30.09.2020 г. от централния бюджет, възлиза на **890,9 млн. лева.**
* **Бюджетното салдо по държавния бюджет** към 30.09.2020 г. **е отрицателно** в размер на **482,2 млн. лева.**
* **Финансиране на бюджета чрез операции по дълга**

Към 30.09.2020 г. е отчетено положително нетно външно финансиране по централния бюджет в размер на 5 537,6 млн. лева (в т. ч. 0,9 млн. лв. получени погашения по предоставени кредити на други държави).

На 23 септември 2020 г. e осъществено успешно емитиране на облигации на международните капиталови пазари (МКП) в общ размер на 2 500,0 млн. евро (в т.ч. 10-годишни в обем 1 250,0 млн. евро номинална стойност, 30-годишни – 1 250,0 млн. евро номинална стойност). Постъпленията по централния бюджет от емисиите на МКП възлизат на 4 826,7 млн. лв.

През отчетния период по централния бюджет са ***усвоени*** 782,3 млн. лв. по заеми от чужбина. Средствата са усвоени, както следва:

* 300,0 млн. евро (586,7 млн. лв.) на три транша (3, 4 и 5) от по 100,0 млн. евро – по Финансов договор между Република България и Европейската инвестиционна банка за финансиране на проект „България – съфинансиране по Фондовете на ЕС 2014 – 2020 г. (СПЗ)[[9]](#footnote-10)“
* 100,0 млн. евро (195,6 млн. лв.) - трети транш по Рамково споразумение за заем между Банката за развитие на Съвета на Европа и Република България, Механизъм за съфинансиране на проекти, изпълнявани със средства от ЕС по оперативните програми, съфинансирани от Европейските структурни и инвестиционни фондове за програмния период 2014-2020 г.

***Извършените погашения*** по заеми от чужбина по централния бюджет възлизат на 72,4 млн. лв. и са, както следва:

* 47,6 млн. лв. към Международната банка за възстановяване и развитие
* 15,0 млн. лв. към Европейската инвестиционна банка
* 9,8 млн. лв. към Банка за развитие на Съвета на Европа.

По **държавните инвестиционни заеми**, управлявани от министерства и ведомства, и ДИЗ с краен бенефициент търговско дружество през отчетния период няма ***усвоени*** средства. През месец юли МРРБ е извършило възстановяване по сметка на Световна банка на неусвоена остатъчна сума по „Проект за развитие на общинската инфраструктура“, в размер на (-1,8 млн. лв.).

***Изплатените погашения*** по ДИЗ, управлявани от министерства и ведомства, са в размер на 84,8 млн. лв. По заемите с краен бенефициент търговско дружество извършените погашения са в размер на 10,2 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):**

В края на септември 2020 г. е реализирано положително нетно вътрешно финансиране на бюджета с държавни ценни книжа (ДЦК) в размер на 184,9 млн. лв. Общият размер на постъпленията от емисии на ДЦК е 1 197,7 млн. лв. или са емитирани 1 200,0 млн. лв. ДЦК на обща номинална стойност, както следва: петгодишни облигации в обем 600 млн. лв. номинална стойност и облигации с матуритет десет години и 6 месеца с номинална стойност 600 млн. лв. През месец септември не са провеждани аукциони.

Отчетените погашения за периода са в размер на 1 012,8 млн. лв., в т.ч. през януари 2020 г. МФ погаси емисия 7-годишни ДЦК от 2013 г. в обем от 165 млн. евро (322,7 млн. лв.); през февруари 2020 г. е изплатена емисия 5-годишни ДЦК от 2015 г. в размер на 400 млн. лв. номинална стойност.; през юли 2020 г. е изплатена емисия 10-годишни ДЦК от 2010 г. в обем на 290,1 млн. лева.

# Бюджет на съдебната власт

Със ЗДБРБ за 2020 г. са предвидени общо **приходи** по бюджета на съдебната власт в размер на 116,0 млн. лв., от тях 100,0 млн. лв. са приходи от съдебни такси. За деветмесечието на 2020 г. са отчетени приходи в размер на 72,8 млн. лв. (62,8 % от планираните), от които 61,2 млн. лв. - приходи от съдебни такси. За сравнение, към 30.09.2019 г. са отчетени общо приходи в размер на 81,9 млн. лв. (70,6 % от закона), от които 69,1 млн. лв. - приходи от съдебни такси.

**Разходите** по бюджета на съдебната власткъм 30.09.2020 г.са в размер на 538,9 млн. лв. или 69,9 % от планираните за годината (771,3 млн. лв.). За сравнение, през същия период на 2019 г. са отчетени разходи в размер 497,0 млн. лв., които представляват 70,6 % от определените с годишния закон 704,3 млн. лева. За деветмесечието на 2020 г. с най-голям относителен дял от отчетените разходи са тези за персонал – 91,6 % (493,6 млн. лв.).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция към Държавен фонд „Земеделие”

* **Приходи**

За 2020 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 891,3 млн. лева. Към 30.09.2020 г. постъпленията са в размер на 292,6 млн. лв., което представлява 32,8 % от годишния план, при 32,9 % изпълнение на годишния план за същия период на предходната година. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към края на деветмесечието на 2020 г. е 41,2 млн. лв. при планирани за годината средства в размер на 153,6 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на ПРСР, без директни плащания, към 30.09.2020 г. са 32,0 млн. лв., което е 23,7 % от планираните за годината 134,7 млн. лева. За сравнение, изпълнението на плана за деветмесечието на 2019 г. е 17,2 процента.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 30.09.2020 г. са 6,5 млн. лв., което представлява 68,4 % от планираните за годината 9,5 млн. лева. За сравнение, за същия период на предходната година възстановените суми по това направление са 53,9 % от годишния план.

През деветмесечието на 2020 г. са получени 2,7 млн. лв. текущи приходи от възстановяване от Европейския фонд за морско дело и рибарство (ЕФМДР), което представлява 28,4 % от планираните за годината 9,5 млн. лева. За същия период на предходната година изпълнението е било 74,0 %.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 30.09.2020 г. е 254,2 млн. лв. при планирани за годината 737,6 млн. лева.

Получените капиталови приходи от ЕЗФРСР по линия на ПРСР без директни плащания до 30.09.2020 г. са 236,0 млн. лв., което е 33,3 % от годишния план (709,6 млн. лв.). За сравнение, през деветмесечието на 2019 г. са получени 234,3 млн. лева.

През деветмесечието на 2020 г. са получени капиталови приходи в размер на 18,2 млн. лв. от фонд ЕФМДР при планирани за годината 28,0 млн. лв., което е 65,0 % изпълнение на плана за годината. За сравнение, изпълнението на годишния план към 30.09.2019 г. е 33,2 процента.

* ***Приходи от наказателни лихви***

През деветмесечието на 2020 г. са отчетени приходи от получени наказателни лихви, свързани с вземания за възстановяване на средства от ЕК в размер на 0,2 млн. лева.

* ***Коректив на касови постъпления***

Към 30.09.2020 г. отчетеният коректив на касови постъпления възлиза на -3,0 млн. лева. Той е формиран от принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Общият размер на планираните за 2020 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 1 037,9 млн. лева.

Уточненият план на субсидиите за текуща дейност и капиталовите трансфери за 2020 г. е 732,5 млн. лева. Изпълнението към 30.09.2020 г. възлиза на 26,9 % от годишния план и е в размер на 196,8 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2020 г. са планирани средства в размер на 278,3 млн. лв. за субсидии и други текущи трансфери за нефинансови предприятия. Отчетените към края на деветмесечието средства представляват 22,4 % от планираните за годината и са в размер на 62,3 млн. лева. За същия период на предходната година, изпълнението е 90,8 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 39,6 млн. лв., изпълнение 53,0 % на планираните за годината 74,7 млн. лева;

- текущи субсидии по Програмата за развитие на селските райони – 3,5 млн. лв., изпълнение от 2,4 % на планираните за годината 147,4 млн. лева;

- текущи субсидии за пазарни мерки – 18,0 млн. лв., изпълнение от 32,0 % на планираните за 2020 г. 56,2 млн. лева.

* ***Субсидии и други текущи трансфери за юридически лица с нестопанска цел***

 За 2020 г. за субсидии и други текущи трансфери за юридически лица с нестопанска цел са планирани 12,5 млн. лева. Към края на деветмесечието са отчетени разходи в размер на 9,9 млн. лв. при 10,0 млн. лв. за същия период на 2019 година.

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лева;

- текущи субсидии по ПМДР – 1,5 млн. лв. при планирани 0,8 млн. лева;

- текущи субсидии по Програмата за развитие на селските райони – 8,3 млн. лв., изпълнение 70,9 % на планираните 11,7 млн. лева;

- текущи субсидии за пазарни мерки – няма усвоени средства през първото полугодие при планирани за годината 0,1 млн. лева.

* ***Капиталови трансфери за нефинансови предприятия***

За 2020 г. за капиталови трансфери за нефинансови предприятия са планирани 412,9 млн. лева. Към 30.09.2020 г. са отчетени 117,8 млн. лв., което е 28,5 % изпълнение на годишния план. Изпълнението за същия период на предходната година е 126,6 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 3,9 млн. лв., което е 8,5 % изпълнение на годишния план (45,9 млн. лева);

- капиталови трансфери по ПРСР – 112,2 млн. лв., 30,8 % изпълнение на годишния план (364,7 млн. лв.);

- капиталови трансфери за пазарни мерки – 1,7 млн. лв. при планирани в разчетите за годината 2,3 млн. лева.

* ***Капиталови трансфери за организации с нестопанска цел***

За 2020 г. са планирани капиталови трансфери за организации с нестопанска цел в размер на 28,8 млн. лева. Към 30.09.2020 г. са отчетени капиталови трансфери в размер на 6,8 млн. лв., 23,6 % изпълнение на годишния план, при отчетени 20,1 млн. лв. за същия период на предходната година.

Разпределението по дейности е както следва:

- капиталови трансфери по Програмата за морско дело и рибарство (ПМДР) – няма усвоени средства при планирани за годината 2,0 млн. лв.;

- капиталови трансфери по ПРСР – 6,8 млн. лв., 25,4 % изпълнение на годишния план (26,8 млн. лв.).

Планираните разходи в размер 305,3 млн. лв., в т.ч.: за заплати и възнаграждения на персонала 9,3 млн. лв., задължителни осигурителни вноски от работодатели 2,7 млн. лв., издръжка 11,4 млн. лв. и придобиване на ДМА 281,9 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 30.09.2020 г. са отразени следните касови потоци:

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР, ПМДР и директни плащания. Към 30.09.2020 г. техният размер е 1,8 млн. лева.

 Предоставените през деветмесечието на 2020 г. трансфери във връзка с чл.14 от Закона за подпомагане на земеделските производители възлизат на 0,4 млн. лева.

* ***Трансфери между сметки за средства от Европейския съюз***

Предоставените трансфери са формирани от изплатените субсидии и възстановените суми от публични бенефициенти. Към края на деветмесечието на 2020 г. са отчетени 193,3 млн. лв., в т.ч.:

* по Програмата за развитие на селските райони – 191,9 млн. лева;
* национално съфинансиране към директни плащания: 0,1 млн. лева;
* по Програмата за морско дело и рибарство: 1,2 млн. лева;
* училищни схеми: 0,03 млн. лева.

За деветмесечието на предходната 2019 г. са предоставени трансфери в размер на 200,3 млн. лева.

* **Финансиране**

Към 30.09.2020 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ са в размер на 96,1 млн. лева.

Към 30.09.2020 г. са отчетени плащания в общ размер 903,5 млн. лв., 48,5 % от годишните разчети (1 861,0 млн. лв.) при 957,4 млн. лв. за деветмесечието на 2019 г.

Отчетени са плащания по следните направления:

* 779,2 млн. лв. за директни плащания за сметка на ЕФГЗ, представляващи 49,7 % от планираните 1 567,4 млн. лева;
* 121,3 млн. лв. средства от ЕЗФРСР, прехвърлени към директни плащания, което е 54,1 % от планираните 224,2 млн. лева;
* 2,7 млн. лв. за пазарни мерки при годишен разчет 39,5 млн. лева;
* 0,2 млн. лв. суми за преструктуриране, при планирани 29,8 млн. лева.

Възстановените суми от Европейския съюз към 30.09.2020 г. възлизат общо на 1 667,3 млн. лв., което е 91,1 % от планираните 1 842,0 млн. лева.

Възстановени са суми по следните направления:

* 1 499,2 млн. лв. за директни плащания от ЕФГЗ – 96,2 % от заложените 1 558,2 млн. лева;
* 177,9 млн. лв. от ЕЗФРСР, прехвърлени към директни плащания – 78,5 % от заложените 226,5 млн. лева;
* 0,2 млн. лв. за пазарни мерки от ЕФГЗ при планирани 30,3 млн. лева;
* 0,2 млн. лв. суми за преструктуриране, при планирани 27,0 млн. лева.

Предоставените суми (нето) по разчети с ЦБ за финансиране на плащания при недостиг на средства по сметки възлизат на 677,5 млн. лева. при планирани -100,1 млн. лева.

 За деветмесечието на 2020 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на -0,1 млн. лева.

# Национален фонд към Министерство на финансите

По сметките на НФ към 30.09.2020 г. са постъпили приходи (нето) в размер на 1 589,5 млн. лева по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г., Финансовия механизъм на Европейското икономическо пространство (ФМ на ЕИП) 2009–2014 г. и 2014–2021 г., Норвежкия финансов механизъм (НФМ) 2009–2014 г. и 2014–2021 г., двустранните програми за трансгранично сътрудничество по външните граници на EС (ПТСВГ) за периода 2014–2020 г. и Българо-швейцарската програма за сътрудничество (БШПС), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 435,1 млн. лева. По видове разходи изпълнението е както следва: 54,48 % от общата стойност са капиталови трансфери, 44,41 % са субсидии, 1,10 % предоставени текущи и капиталови трансфери за чужбина и 0,01 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 921,7 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014–2021 г., НФМ 2014–2021 г. и БШПС, както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

 Във връзка с изпълнение на ОП - програмен период 2014 – 2020 г., ЕИП и НФМ 2014–2021 г. и ПТСВГ 2014 – 2020 г. по сметките на НФ са получени трансфери от централния бюджет на стойност 207,7 млн. лева.

Отчетената към 30.09.2020 г. други приходи (корективи за касови постъпления), са в размер на -1,0 млн. лева.

Наличностите по сметката за средства от ЕС на НФ към 30.09.2020 г. възлизат на 3 028,6 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са на стойност 191,3 млн. лв.), като в БНБ наличните средства са в размер на 3 028,5 млн. лв., а в търговските банки (УниКредит Булбанк АД и Банка ДСК ЕАД) са в размер на 0,08 млн. лева.

**Структурни и Кохезионен фондове (СКФ) 2007 – 2013 г.**

През отчетния период са постъпили (нето) възстановени суми от бенефициенти по сметките на Национален фонд на стойност на 1,3 млн. лева.

През отчетния период е възстановено авансово финансиране, предоставено по реда на ДДС6/2011 г. на бюджетни организации на стойност на 1,2 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

 Общо получените средства (нето) от ЕК за периода са в размер на 1 540,1 млн. лв., включващи възстановени средства от ЕК, както и авансите (бруто) за 2020 г. и са разпределени както следва:

* ОП „Иновации и конкурентоспособност” – 164,4 млн. лв.;
* ОП „Добро управление” – 62,2 млн. лв.;
* ОП „Транспорт и транспортна инфраструктура” – 320,0 млн. лв.;
* ОП „Околна среда 2014 – 2020 г.“ – 344,6 млн. лв.;
* ОП „Развитие на човешките ресурси 2014 - 2020 г.” – 208,2 млн. лв.;
* Инициативата за младежка заетост – 13,3 млн. лв.;
* ОП „Региони в растеж“ – 268,4 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 42,8 млн. лв. и
* ОП „Наука и образование за интелигентен растеж” – 116,2 млн. лева.

Направените разходи (нето) по Оперативни програми и трансферите (нето) към бюджетни организации и операции с активи към края на деветмесечието са на стойност 1 286,8 млн. лв., като разпределението по Оперативни програми е следното:

* ОП „Развитие на човешките ресурси 2014 - 2020 г.” – 253,7 млн. лв.;
* Инициативата за младежка заетост – 16,9 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 33,7 млн. лева;
* ОП „Иновации и конкурентоспособност” – 261,7 млн. лв.;
* ОП „Добро управление” – 44,3 млн. лв.;
* ОП „Региони в растеж“ – 175,1 млн. лв.;
* ОП „Транспорт и транспортна инфраструктура” – 189,3 млн. лв.;
* ОП „Наука и образование за интелигентен растеж” – 124,8 млн. лв. и
* ОП „Околна среда 2014 – 2020 г.“ – 187,3 млн. лева.

 Предоставеното авансово финансиране по реда на ДДС 6/2011 г. към бюджетни организации за периода е на стойност 45,4 млн. лева, а възстановените средства – 20,0 млн. лева.

В сумата на предоставеното авансово финансиране по реда на ДДС6/2011 г. е включена и предоставена възмездна финансова помощ в размер на 20,6 млн. лева на ОП „Транспорт и транспортна инфраструктура”.

След разрешение от ЕК част от средствата по оперативни програми бяха насочени за борба с разпространението на корона вируса и преодоляване на последиците от него. Съвместно с УО по отделните оперативни програми бяха идентифицирани потенциалните ресурси, програми и мерки, които бяха мобилизирани за непосредствен отговор на задълбочаващата се криза. Въз основа на информацията за вътрешното разпределение на ресурса по програми и необходимия допълнителен бюджет за финансиране на конкретни мерки, бяха определени трансфери на средства от и към определени оперативни програми, позволяващи финансиране на необходими предвид ситуацията мерки.

Финансовият пакет е в размер на 2 537,0 млн. лева, с който ще бъдат финансирани мерки от социално-икономически характер за подкрепа на непосредствено засегнатите от кризата лица и предприятия. За източници служат вътрешен ресурс от недоговорени и спестени от текущи операции средства (ОП „Региони в растеж“), както и прехвърляне на средства към оперативни програми „Развитие на човешките ресурси“ и „Иновации и конкурентоспособност“. Прехвърлянето на средства между оперативните програми и насочването им към специфични мерки за минимизиране на отрицателните последици от епидемичното разпространение на COVD-19 стартира с Решение на Министерския съвет № 256 от 14.04.2020 г., като последва и изменение и на самите програми.

В допълнение на мерките, с Решение № 573 от 14.08.2020 г. на МС се одобри индикативно финансово разпределение по оперативни програми 2014 – 2020 г. на средствата за България от Европейския съюз в подкрепа на преодоляването на последиците от кризата, предизвикана от пандемията от COVID-19, и подготовка за екологично, цифрово и устойчиво възстановяване на икономиката (REACT-EU), като заделеният ресурс за България е в размер на 1 283,0 млн. лева.

Част от мерките за минимизиране на отрицателните последици от епидемичното разпространение на COVD-19 вече са в процес на реализация и очакванията са до края на годината разплатените средства по тях да бъдат в размер на над 600,0 млн. лева.

Спрямо заложените разходи и трансфери в план-сметката на НФ изпълнението за третото тримесечие с натрупване 2020 г. е над 60 %, като се очаква до края на годината изпълнението да достигне пълния размер на заложеното във връзка със засиления темп на плащане по оперативните програми през последното тримесечие на годината, както и усвояването на осигурения финансов ресурс по гореспоменатите мерки.

**Програма ФАР и Преходен финансов инструмент**

През отчетния период са възстановени суми от бенефициенти по сметките на Национален фонд на стойност 0,02 млн. лева.

**Програма САПАРД**

През периода са извършени възстановявания от бенефициенти по дългове на стойност 0,1 млн. лева.

 **Двустранни програми за трансгранично сътрудничество по външните граници на Европейския съюз 2014 – 2020 г.**

Получените средства към 30.09.2020 г. са на стойност 12,9 млн. лв., представляващи възстановени разходи от ЕК и постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 14,6 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Възстановените към Офиса от НФ средства общо по ЕИП и НФМ за периода са на стойност 0,008 млн. лева, а получените са в размер на 13,9 млн. лева.

Сумата на разходите и трансферите (нето) към 30.09.2020 г. с натрупване са на обща стойност 16,0 млн. лева.

**Българо-швейцарска програма за сътрудничество за намаляване на икономическите и социални неравенства в рамките на разширения Европейски съюз**

Получените средства по програмата за периода са в размер на 30,3 млн. лева.

Извършените изходящи трансфери към бенефициенти-бюджетни организации от началото на годината са в размер на 32,9 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Със Закон за изменение на ЗБДОО за 2020 г., обн. В ДВ, бр. 84 от 29.09.2020 г., се направиха промени, свързани с размера и срока на получаване на паричните обезщетения за безработица, които влязоха в сила от 1 октомври 2020 г. Те са част от пакета социално-икономически мерки на правителството във връзка с възникналата ситуация поради разпространението на COVID-19, чрез които се цели осигуряване на подкрепа на безработните лица в условията на пандемия. С § 1 от закона се изменени чл. 11 от ЗБДОО за 2020 г., с което минималният дневен размер на паричното обезщетение за безработица се повиши от 9,00 лв. на 12,00 лв. от 1 октомври 2020 г., а с преходната разпоредба на § 2 срокът за получаване на парично обезщетение за безработица по чл. 54б, ал. 4 от Кодекса за социално осигуряване (когато лицето е придобило право на обезщетение в период, по-малък от 3 години от предходното ползване) се повиши от 4 на 7 месеца.

Общият допълнителен разход за двете мерки възлиза на 14,0 млн. лв. за 2020 г., но увеличените с актуализацията от м. април 2020 г. разходи на фонд „Безработица“ с 1,0 млрд. лв. и оценките за очакваното изпълнение на консолидирания бюджет на държавното обществено осигуряване показаха, че в края на годината ще са налице достатъчно средства по бюджета на фонда за обезпечаване на повишените му разходи.

Общата сума на **приходите, помощите и даренията** по бюджета на Държавното обществено осигуряване (ДОО) към 30.09.2020 г. възлиза на 5 904,2 млн. лв., което представлява 76,5 % от заложените в актуализирания бюджет на ДОО за 2020 г. 7 713,2 млн. лв. Най-голям е делът на приходите от осигурителни вноски, които за отчетния период са в размер на 5 758,4 млн. лв. и представляват 97,5 % от общите приходи.

Съпоставени с първите девет месеца на 2019 г., приходите по бюджета на ДОО нарастват с 203,4 млн. лв. (3,6 %). Върху състоянието на приходите през 2020 г. влияние оказват следните административни мерки: запазване равнищата на минималните осигурителни доходи по основните икономически дейности и квалификационни групи професии от 2019 г., с изключение на позициите, които са под новия размер на минималната работна заплата за 2020 г. (610 лв.) и съответно те бяха приравнени на нея, с което се постигна средно нарастване на минималните осигурителни доходи през 2020 г. с около 5,5 на сто спрямо 2019 година; увеличението от 1.1.2020 г. с 10 % на разходите за персонал в бюджетната сфера; увеличението от 1.8.2020 г. с 30 % на заплатите на служители, ангажирани в борбата с пандемията и администрации с ниски възнаграждения и поредната стъпка от увеличението на възнагражденията в сектор „Образование“.

Отчетените неданъчни приходи към края на септември 2020 г. по бюджета на ДОО възлизат на 145,9 млн. лв., в т.ч. 128,0 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО) (прехвърлени (възстановени) акумулирани средства от осигурителни вноски).

Размерът на извършените **разходи** за първите девет месеца на 2020 г. по бюджета на ДОО е 9 915,7 млн. лв., което представлява 73,7 % от предвидените средства по актуализирания бюджет за 2020 г. Спрямо същия период на миналата година, общо разходите по бюджета на ДОО са с 1 343,0 млн. лв. (15,7 %) повече. От структурна гледна точка с най-голям относителен дял в общите разходи са разходите за пенсии, обезщетения и помощи, изплащани на основание Кодекса за социално осигуряване – общо 9 501,5 млн. лв. или 95,8 % от общия размер на разходите за отчетния период. Отчетените разходи за **пенсии** по бюджета на ДОО към 30.09.2020 г. възлизат на 8 076,8 млн. лв., което е със 799,6 млн. лв. повече спрямо първите девет месеца на 2019 г. Отчетените разходи за **краткосрочни обезщетения и помощи по КСО** са в размер на 1 424,7 млн. лева. Спрямо същия период на миналата година изплатените обезщетения по КСО са с 217,1 млн. лв. (18,0 %) повече.

В изпълнение на ангажиментите си по ПМС № 55 от 30 март 2020 г. и ПМС № 151 от 3 юли 2020 г., с които се регламентира действието на мярката „60/40“, НОИ е изплатил средства за запазване на заетостта в общ размер на **320,6 млн. лева.** Разходите са за сметка на бюджета на фонд „Безработица“ на ДОО.

* + **Национална здравноосигурителна каса**

Общият размер на събраните **приходи** по бюджета на НЗОК за първите девет месеца на 2020 г. възлиза на 2 243,2 млн. лв., което представлява 71,7 % от предвидените със Закона за бюджета на НЗОК (ЗБНЗОК) за 2020 г. – 3 127,7 млн. лева. Постъпленията от здравноосигурителни вноски са в размер на 2 229,8 млн. лв., което е 71,8 % изпълнение на утвърдените със ЗБНЗОК за 2020 г. средства в размер на 3 107,1 млн. лева. Събраните неданъчни приходи за деветмесечието на 2020 г. са 13,4 млн. лв. или 65,2 % от заложените в ЗБНЗОК за 2020 г., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване за отчетния период e в размер на 54,2 млн. лева.

Трансферите за здравно осигуряване от централния бюджет за периода са 1 150,5 млн. лв.

Отчетените **разходи** към 30.09.2020 г. са в размер на 3 202,6 млн. лв. и представляват 67,6 % от предвидените в ЗБНЗОК за 2020 г. 4 739,2 млн. лева. Най-голям относителен дял (97,1 %) заемат здравноосигурителните плащания, които възлизат на 3 108,2 млн. лева. В отделните направления на здравноосигурителни плащания изпълнението на бюджета за деветмесечието на 2020 г. е следното:

* ***първична извънболнична медицинска помощ*** *–* 183,5 млн. лева;
* ***специализирана извънболнична медицинска помощ***  – 191,0 млн. лева;
* ***дентална помощ –*** 145,5 млн. лева;
* ***медико-диагностична дейност –*** 71,8 млн. лева;
* ***лекарствени продукти, медицински изделия и диетични храни за домашно лечение на територията на страната -*** 605,0 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 367,8 млн. лева;
* ***медицински изделия, прилагани в болничната помощ –*** 53,3 млн. лева;
* ***болнична медицинска помощ –*** 1 438,1 млн. лева.
* ***други здравноосигурителни плащания –*** 52,3 млн. лева.

Като здравноосигурителни плащания следва да се третират и преведените 74,7 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 3 182,9 млн. лв.

За периода са отчетени плащания в размер на 48,6 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2020 година са утвърдени 57,6 млн. лв. за административни разходи на институцията, които включват разходите за персонал, текуща издръжка и плащане на данъци, такси и др. За първите девет месеца са отчетени 43,4 млн. лв., което представлява 75,4 % от годишния разчет. Усвоените средства за административни разходи заемат 1,4 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 30.09.2020 г. са в размер на 1 781,7 млн. лв., което представлява 70,1 % от разчетените към ЗДБРБ за 2020 г. постъпления в размер на 2 540,1 млн. лв. и с 83,5 млн. лв. по-малко спрямо събраните за същия период през 2019 г., вследствие на негативните последици от пандемията с COVID-19, обявеното извънредно положение на територията на Република България от 13 март 2020 г., и въведената след него извънредна епидемиологична обстановка. *Данъчните приходи* по общинските бюджети са в размер на 822,2 млн. лв. или 75,7 % от годишните разчети към ЗДБРБ за 2020 г. и с 1,8 % повече спрямо тези за същия период на предходната година. От *имуществени данъци по Закона за местните данъци и такси* в местните бюджети към 30 септември 2020 г. са постъпили общо 811,8 млн. лв., което представлява 76,1 % от годишния разчет. С най-значителен дял в приходите от имуществени данъци са данъкът върху превозните средства – 36,9 % и данъкът върху недвижимите имоти – 34,5 %, следват данъкът върху придобиване на имущество по дарения и възмезден начин – 27,5 % и туристически данък – 1,1 %. През отчетния период по бюджетите на общините са постъпили 10,3 млн. лв. от *патентен данък и данък върху таксиметров превоз на пътници* (53,5 % от годишния разчет) и 0,02 млн. лв. приходи от други данъци.

Общият размер на *неданъчните приходи* по местните бюджети към 30 септември 2020 г. е 944,0 млн. лв. или 66,2 % от разчетите към ЗДБРБ за 2020 г. Най-голям относителен дял заемат приходите от общински такси, които възлизат на 649,1 млн. лв. (74,2 % от разчетените за годината), следват приходите и доходите от собственост – 185,0 млн. лв. (58,0 % от разчетените за 2020 г.), постъпленията от продажба на нефинансови активи – 50,6 млн. лв. (33,8 % от разчета за 2020 г.), постъпленията от глоби, санкции и наказателни лихви – 46,1 млн. лв. (55,8 % от планираните) и приходите от концесии 42,5 млн. лв. (89,0 % от разчета за 2020 година).

През отчетния период по общинските бюджети са постъпили 15,5 млн. лв. приходи от *помощи и дарения*, което е 54,9 % от разчетените за годината 28,2 млн. лева.

* **Разходи**

Към 30.09.2020 г. общините са отчели общо разходи в размер на 4 942,0 млн. лв., които представляват 73,5 % спрямо разчетите по ЗДБРБ за 2020 година.

*Нелихвените разходи* възлизат на 4 915,3 млн. лв. или 73,5 % от годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 2 863,6 млн. лв. или 75,7 % от планираните за 2020 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 1 284,7 млн. лв., 75,8 % от годишния разчет. Разходите за субсидии са в размер на 176,5 млн. лева (127,7 % от годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 122,3 млн. лв., което е 94,3 % от разчетите към ЗДБРБ за 2020 година.

Капиталовите разходи са в размер на 468,2 млн. лв. или 49,5 % от разчетите към ЗДБРБ за 2020 година.

*Разходите за лихви* възлизат на 26,7 млн. лв. и са 80,1 % от разчета за 2020 г. Лихвените плащания по заеми от чужбина са в размер на 13,0 млн. лв., по облигационни заеми - 1,7 млн. лв., по други вътрешни заеми и задължения (банкови, заеми към „ФЛАГ“ ЕАД, финансови лизинги и др.) са 8,9 млн. лв., по заеми, предоставени от ЦБ и бюджетни организации са 0,1 млн. лв., а отчетените други лихвени плащания (по изпълнителни листове, за забавено изпълнение по сключени договори и др.) са в размер на 3,0 млн. лева.

Общият размер на отчетените разходи за дофинансиране на делегираните от държавата дейности с местни приходи е 134,1 млн. лева.

* **Финансиране**

Към 30.09.2020 г. по общинските бюджети са *получени* заемни средства от договори с чуждестранни кредитори в размер на 1,1 млн. лв. (получен от община Варна транш по договор от 2018 г.) Изплатените *погашения по заеми* от чужбина са в размер на 30,4 млн. лева. (от Столична община 26,7 млн. лв., от община Варна – 0,9 млн. лв., от Пловдив – 1,5 млн. лв., от община Бургас – 1,0 млн. лв. и от община Ловеч – 0,3 млн. лв.).

За отчетния период получените заемни средства от банки в страната са в размер на 45,2 млн. лв., а от други местни лица (ФЛАГ ЕАД, Фонд „Енергийна ефективност и възобновяеми източници“ и др.) общините са получили заеми в размер на 87,4 млн. лв. (в т.ч. 80,1 млн. лв. от ФЛАГ ЕАД) или общо получените заемни средства са 132,6 млн. лв. Изплатените главници по банкови заеми от страната са 33,9 млн. лв., а по заеми от други лица са 63,1 млн. лв. (в т.ч. 61,8 млн. лв. към ФЛАГ ЕАД) или общо платените главници са в размер на 97,0 млн. лв.

Погашенията по емитирани през предходни периоди общински ценни книжа са в размер на 9,9 млн. лв. и са отчетени от 7 общини. За отчетния период няма емитиран нов дълг.

Другото финансиране /нето/ по общинските бюджети към 30.09.2020 г. е отрицателно - 37,9 млн. лв., като съществена част от него представлява отчетеното превеждане /резервиране/ на суми по реда на чл. 60 и чл. 64 от Закона за управление на отпадъците по сметката за чужди средства на съответната РИОСВ. За периода нетният размер на задълженията и погашенията по финансов лизинг и търговски кредити като форми на дълг е в размер на (-0,5) млн. лева.

Нетният размер на събраните средства и извършени плащания от общините за сметка на други бюджети, сметки и фондове е в размер на 3,9 млн. лв.

Към 30.09.2020 г. отчетеният от общините нетен размер на операциите по придобиване на дялове, акции и съучастия е в размер на (-0,6) млн. лв., а на предоставената възмездна финансова помощ (нето) от общините е (-2,4) млн. лв.

Общините приключиха деветмесечието на 2020 г. с бюджетни наличности (по банкови сметки и в каса) в размер на 1 162,2 млн. лв., като 554,3 млн. лв. (47,7 %) са отчетени като остатък в делегираните от държавата дейности.

# 4.3 Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

 **Приходите на БНТ** към 30.09.2020 г. са в размер на 3,5 млн. лв. при планирани за годината 7,5 млн. лв. или за отчетния период са постъпили 46,9 % от планираните за годината. По-ниският процент изпълнение на приходите се дължи на отчетени по-ниски постъпления от рекламна дейност. Отчетените приходи са постъпления от продажби на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество.

Отчетените **разходи** **на БНТ** към 30.09.2020 г. са в размер на 52,9 млн. лв. или 66,9 % от предвидените разходи в годишния разчет. За периода са отчетени 40,8 млн. лв. текущи разходи и 12,1 млн. лв. капиталови разходи. По бюджета на БНТ, в частта на финансирането са отчетени задължения по търговски кредит в размер на 2,4 млн. лв. (задължения за отстъпени права за излъчване на чужди програми) и погашения по търговски кредит в размер на 4,2 млн. лв. (погашения на задължения по договори от предходната година за такси за разпространение на програмите – 2,0 млн. лв. и за отстъпени права за излъчване на чужди програми и придобиване на транспортни средства – 2,2 млн. лв.).

 В разпределението на разходите по бюджета на обществената медия е включен преходния остатък за 2019 г. (съгл. чл. 70, ал. 6 от Закона за радиото и телевизията) в размер на 0,7 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2020 г. са в размер на 70,9 млн. лв., съгласно чл. 48, т. 2 от ЗДБРБ за 2020 г. За отчетния период е усвоена сума в размер на 53,1 млн. лв. или 74,9 % от размера на определените със ЗДБРБ за 2020 г. бюджетни взаимоотношения на БНТ с централния бюджет.

**Приходите по бюджета на БНР** към 30.09. 2020 г. са в размер на 0,8 млн. лв., което представлява 39,2 % от планираните за годината 2,1 млн. лв. По-ниският процент изпълнение на приходите се дължи на отчетени по-ниски постъпления от рекламна дейност. Отчетените приходи са постъпления от продажби на услуги, стоки и продукция (реклама, спонсорски съобщения, технически услуги, съвместни проекти, приходи от концертна дейност, лицензионна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 34,7 млн. лв. или 69,7 % от годишния разчет по ЗДБРБ за 2020 г. За периода са отчетени 33,7 млн. лв. текущи разходи и 1,0 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходния остатък за 2019 г. (съгл. чл. 70, ал. 6 от Закона за радиото и телевизията) в размер на 0,3 млн. лева.

Общо утвърдените ***бюджетни взаимоотношения на БНР с централния бюджет*** за 2020 г. са в размер на 47,0 млн. лв., съгласно чл. 48, т. 1 от ЗДБРБ за 2020 г. За отчетния период е усвоена сума в размер на 36,8 млн. лв. или 78,2 % от размера на определените със ЗДБРБ за 2020 г. бюджетни взаимоотношения на БНР с централния бюджет.

**Приходите на БТА** към 30.09.2020 г. са 0,9 млн. лв. или 55,2 % от предвидените за годината, като това са основно постъпления от продажба на информационни продукти и услуги.

**Отчетените разходи на** БТА за периода са 5,2 млн. лв., което е 70,1 % от годишния разчет за 2020 г.

Общо утвърдените ***бюджетни взаимоотношения на БТА с централния бюджет*** за 2020 г. са в размер на 5,8 млн. лв. Отчетените трансфери са в размерна 4,3 млн. лв. или 74,4 % от средствата, определени за БТА със ЗДБРБ за 2020 година.

Министерство на финансите, ноември 2020 г.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. [↑](#footnote-ref-2)
2. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-3)
3. Разчети към ЗИД на ЗДБРБ за 2020 г. (Обн., ДВ, бр. 34 от 2020 г., в сила от 09.04.2020 г.) [↑](#footnote-ref-4)
4. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-5)
5. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-6)
6. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-7)
7. Разчети към ЗИД на ЗДБРБ за 2020 г. (Обн., ДВ, бр. 34 от 2020 г., в сила от 09.04.2020 г.) [↑](#footnote-ref-8)
8. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-9)
9. Структурен програмен заем [↑](#footnote-ref-10)